KOMISIJOS NUOMONĖ pagal Sutarties dėl Europos Sąjungos veikimo 294 straipsnio 7 dalies c punktą dėl Europos Parlamento siūlymo iš dalies pakeisti Tarybos poziciją DĖL EUROPOS PARLAMENTO IR TARYBOS reglamento, kuriuo dėl kai kurių šalių išbraukimo iš derybas baigusių regionų ar valstybių sąrašo iš dalies keičiamas Tarybos reglamento (EB) Nr. 1528/2007 I priedas, pasiūlymas /* COM/2013/0277 final - 2011/0260 (COD) */





2011/0260 (COD) KOMISIJOS NUOMONĖ pagal Sutarties dėl Europos Sąjungos veikimo 294 straipsnio 7 dalies c punktą dėl Europos Parlamento siūlymo iš dalies pakeisti Tarybos poziciją DĖL EUROPOS PARLAMENTO IR TARYBOS reglamento, kuriuo dėl kai kurių šalių išbraukimo iš derybas baigusių regionų ar valstybių sąrašo iš dalies keičiamas Tarybos reglamento (EB) Nr. 1528/2007 I priedas, pasiūlymas 1. Įžanga Sutarties dėl Europos Sąjungos veikimo 294 straipsnio 7 dalies c punkte nustatyta, kad Komisija turi pateikti nuomonę dėl Europos Parlamento per antrąjį svarstymą pasiūlytų pakeitimų. Komisija šiame dokumente išdėsto savo nuomonę dėl dviejų Parlamento siūlomų pakeitimų. 2. Pagrindiniai faktai 2000 m. pasirašius Kotonu susitarimą, kuriuo nustatomi ekonominės partnerystės susitarimų (toliau – EPS) su Afrikos, Karibų jūros ir Ramiojo vandenyno (toliau – AKR) šalimis ir regionais principai ir nuostatos ir susijusi derybų procedūra, iki 2007 m. pabaigos kai kurios šalys po derybų parafavo laikinuosius EPS. Siekiant išvengti prekybos lengvatų taikymo sutrikimų, 2007 m. gruodžio 20 d. Tarybos reglamentu (EB) Nr. 1528/2007 (toliau – Patekimo į rinką reglamentas) suteikta teisė ES laikinai nuo 2008 m. sausio 1 d. vienašališkai iš anksto taikyti prekybos lengvatas, kol bus ratifikuoti EPS. 19 AKR šalių ėmėsi reikiamų priemonių, kad ratifikuotų EPS, tačiau 17 šalių to nepadarė. Remiantis Patekimo į rinką reglamento 2 straipsnio 3 dalyje nustatytais kriterijais, šios 17 šalių nebeatitinka Patekimo į rinką reglamente nustatytų sąlygų, todėl prekybos lengvatų turėtų nebelikti. 3. Komisijos pasiūlymo tikslas Komisijos pasiūlymu siekiama iš dalies pakeisti sąrašą šalių, kurioms taikomos lengvatos (Reglamento I priedas), 2014 m. sausio 1 d. iš jo išbraukiant tas šalis, kurios vis dar nesiėmė reikiamų priemonių EPS ratifikuoti. Pasiūlymo tikslas – užtikrinti teisingą požiūrį į visų savo įsipareigojimų paisančias EPS šalis. 4. Komisijos nuomonė dėl Europos Parlamento siūlomų pakeitimų – Įsigaliojimo datos atidėjimas Per antrąjį svarstymą Europos Parlamentas pasiūlė atidėti Patekimo į rinką reglamento pakeitimo įsigaliojimą dešimčiai mėnesių, t. y. iki 2014 m. spalio 1 d. Komisijos nuomone, priimtinesnis yra pirminis pasiūlymas dėl įsigaliojimo 2014 m. sausio 1 d., nes bet koks delsimas didina su laikinosios priemonės, kuri nėra patikimas AKR šalių patekimo į rinką teisinis pagrindas, pratęsimu susijusią riziką. Tačiau, siekiant užtikrinti tarpinstitucinę vienybę ir akivaizdžią daugumą, pritariančią siūlomo pakeitimo priėmimui, pakeitimas vis dėlto laikomas priimtinu. – Pakeitimas, susijęs su galių perdavimo apribojimu Antrasis Europos Parlamento pakeitimas susijęs su Komisijai perduodamų galių naudojimo trukmės apribojimu. Pirminiame pasiūlyme Komisija naudojimo trukmės nesiūlė riboti, tačiau Europos Parlamentas pasiūlė, kad galios būtų perduodamos penkeriems metams, o jų taikymo trukmė būtų pratęsiama nebyliu susitarimu. Nors, Komisijos nuomone, tai nėra priimtinas būdas, tačiau šiuo atveju tai nekelia ypatingų problemų, todėl pasiūlymas yra priimtinas. 5. Išvada Atsižvelgdama į Sutarties dėl Europos Sąjungos veikimo 293 straipsnio 2 dalį, Komisija savo pasiūlymą keičia taip, kaip išdėstyta pirmiau.